[Video] Leandie en Je-Ani se Aardklop-oorlewingsgidsJe-Ani Swiegelaar en Leandie du Randt-Bosch (Foto: Maroela Media/Cyril Blackburn) Feesgangers sit dikwels met ŉ penarie: Een oomblik is dit só warm dat jy jouself met sonbrandroom moet pantser en die volgende oomblik sak ŉ stortbui uit wat jou noop om jou reënstewels uit ŉ diep kas te gaan grawe. Daar is gelukkig geen rede om paniekerig te raak nie: Die Afrikaanse aktrises Leandie du Randt-Bosch en Je-Ani Swiegelaar – Maroela Media se eie feesghoeroes – help met ŉ Aardklop-oorlewingsgids. Leandie en Je-Ani, wat na hulself as Je-Andie Swiegelbosch verwys, het ŉ lys van tien móét-hê-items saamgestel as jy vandeesweek nog die Aardklop Nasionale Kunstefees op Potchefstroom gaan aandurf. Je-Ani se soloproduksie, Sê my naam soos ŉ Starbuck’s knaap, is nog te sien op 6 Oktober om 20:00 en 7 Oktober om 20:00. Kaartjies is beskikbaar op Computicket. Lees ook Maroela Media se resensie oor dié produksie. Leandie het onlangs ŉ dagbeplanner bekend gestel. Bestel dié dagboek op Skoonma.com. Aardklop word nog tot 8 Oktober in Potchefstroom aangebied. Kaartjies vir alle produksies is beskikbaar by Computicket. Toegang tot die feesterrein op Die Bult kos R20. ŉ Weekkaartjie sal jou R60 uit die sak jaag. Vir meer inligting besoek Aardklop se webwerf. Aardklop ondersteun die Teaterbystandsfonds – die kunste en vermaaklikheidsbedryf se enigste hulpfonds. As geregistreerde niewinsgewende-organisasie (wat 18 A-belastingaftrekkingsertifikate uitreik) is die TBF totaal afhanklik van donasies om veral hulpbehoewende bejaarde teatermense te onderhou. Jou donasie is die applous wat ŉ lewe kan red.